Fa a ne a rotloetsa baithuti, Lekula o rile ba lemoge gore ba mo leetong le ba tshwanetseng go le tlhokomela, gonne ba tlile go kopana le batho ba ba farologaneng. Bangwe ba tla tla ka dithuso, fa bangwe e le ba ba tla tlang ka go ba faposa mo maikaelelong a bona. Fela a re fa ba itshwareletse ka thuto, ga ba kitla ba latlhega. Basupi ba ba kwa Central African Republic ba ile ba go tsaya e le tshiamelo go rulaganya tsela ya go ba thusa. Bakaulengwe ba Bakeresete ba ba neng ba goroga ba ne ba boloketswe marobalo. Kwa tshimologong, go ile ga bonwa diphaposi kwa matlong a bakaulengwe, mme fa palo ya batshabi e ntse e oketsega, go ne go bonala go tlhokega gore go dirwe dithulaganyo tse dingwe tse dikgolo. Diholo dingwe tsa Bogosi di ile tsa fetolwa go nna mafelo a borobalo. Basupi ba lefelo leo ba ile ba simolola go tsenya mabone a a oketsegileng, diphaepe tsa metsi, ba bo ba tshela semente fa fatshe gore batho ba ba tla robalang foo ba nne sentle. Batshabi ba ne ba bereka le bakaulengwe ba lefelo leo go tlhoma mafelo ano a nakwana a borobalo. Go ne ga rulaganngwa thulaganyo e e feletseng ya dipokano tsa Bokeresete ka puo ya Selingala gore batho ba ba gorogang ba tle ba otliwe ka dijo tsa semoya tse di bolokang botshelo. Tirisanommogo e ntle eo gareng ga Basupi ba lefelo leo le baeng ba bone e ne ya supa gore bokaulengwe jwa boditšhabatšhaba ke selo sa mmatota.